《陪陈使君宴南山亭》
宋代·洪刍

晓露无尘夜雨收，日光穿漏趁公游。烟花淡荡连三里，云树低迷羃一州。

冈转卧龙春色老，气横野马夕阳愁。林间新火明双炬，歌舞南山最上头。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。